CELEX: 32020R1212
Language: fi
Date: 2020-05-08 00:00:00
Title: Komission delegoitu asetus (EU) 2020/1212, annettu 8 päivänä toukokuuta 2020, Euroopan parlamentin ja neuvoston asetuksen (EU) N:o 909/2014 täydentämisestä toimituskuria koskevien teknisten sääntelystandardien osalta annetun komission delegoidun asetuksen (EU) 2018/1229 muuttamisesta (ETA:n kannalta merkityksellinen teksti)

24.8.2020   
               
               
                  FI
               
               
                  Euroopan unionin virallinen lehti
               
               
                  L 275/3
               
            
         KOMISSION DELEGOITU ASETUS (EU) 2020/1212,
         annettu 8 päivänä toukokuuta 2020,
         Euroopan parlamentin ja neuvoston asetuksen (EU) N:o 909/2014 täydentämisestä toimituskuria koskevien teknisten sääntelystandardien osalta annetun komission delegoidun asetuksen (EU) 2018/1229 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon arvopaperitoimituksen parantamisesta Euroopan unionissa sekä arvopaperikeskuksista ja direktiivien 98/26/EY ja 2014/65/EU sekä asetuksen (EU) N:o 236/2012 muuttamisesta 23 päivänä heinäkuuta 2014 annetun Euroopan parlamentin ja neuvoston asetuksen (EU) N:o 909/2014 (1) ja erityisesti sen 6 artiklan 5 kohdan ja 7 artiklan 15 kohdan,
         sekä katsoo seuraavaa:
         
                     (1)
                  
                  
                     Komission delegoidussa asetuksessa (EU) 2018/1229 (2) täsmennetään toimenpiteet, joilla ehkäistään ja korjataan toimituspuutteita sekä kannustetaan noudattamaan toimituskuria. Näihin toimenpiteisiin kuuluvat toimituspuutteiden seuranta sekä toimituspuutteista määrättyjen rahaluonteisten seuraamusten periminen ja perittyjen varojen jakaminen. Delegoidussa asetuksessa (EU) 2018/1229 määritetään myös korvausostomenettelyn toiminnalliset yksityiskohdat.
                  
               
                     (2)
                  
                  
                     Sidosryhmät, kuten arvopaperikeskukset, keskusvastapuolet, kauppapaikat, sijoituspalveluyritykset ja luottolaitokset, ovat ilmoittaneet, että tilanteen kehitys, kuten yhteistä toimitusinfrastruktuuria käyttävien arvopaperikeskusten yhdessä käyttöön ottaman seuraamusmekanismin suunniteltu täytäntöönpano 21–22 päivänä marraskuuta 2020, edellyttää lisäaikaa delegoidun asetuksen (EU) 2018/1229 mukaisiin toimenpiteisiin mukautumiseen. Sidosryhmät, joita asia koskee, ovat lisäksi ilmoittaneet, että lisäaikaa tarvitaan myös tietotekniikkajärjestelmiin tarvittaviin muutoksiin, ISO-viestien kehittämiseen ja päivittämiseen sekä markkinatestaukseen ja asianomaisten osapuolten välisten sopimusjärjestelyjen muutoksiin. Euroopan arvopaperimarkkinaviranomainen (ESMA) on katsonut aiheelliseksi antaa sidosryhmille enemmän aikaa mukautua näihin toimenpiteisiin. Delegoidun asetuksen (EU) 2018/1229 voimaantuloa olisi sen vuoksi lykättävä.
                  
               
                     (3)
                  
                  
                     Sen vuoksi delegoitua asetusta (EU) 2018/1229 olisi muutettava.
                  
               
                     (4)
                  
                  
                     Tämä asetus perustuu ESMAn komissiolle toimittamaan teknisten säätelystandardien luonnokseen.
                  
               
                     (5)
                  
                  
                     Tämän muutoksen laajuus ja odotetut vaikutukset ovat rajalliset, sillä se koskee vain lyhyttä viivästystä uuden toimituskurijärjestelmän soveltamisen alkamiseen, ja markkinatoimijat ovat jo esittäneet näkemyksensä. ESMA ei ole järjestänyt avoimia julkisia kuulemisia. ESMA on kuitenkin tehnyt analyysin mahdollisista kustannuksista ja hyödyistä sekä pyytänyt lausuntoa Euroopan parlamentin ja neuvoston asetuksen (EU) N:o 1095/2010 (3) 37 artiklan mukaisesti perustetulta arvopaperimarkkina-alan osallisryhmältä. Laatiessaan teknisten täytäntöönpanostandardien luonnoksia ESMA on tehnyt yhteistyötä myös Euroopan keskuspankkijärjestelmän jäsenten kanssa. Myös sidosryhmät ovat ottaneet yhteyttä komissioon ja tukeneet komission delegoidun asetuksen (EU) 2018/1229 voimaantulon lykkäämistä,
                  
               ON HYVÄKSYNYT TÄMÄN ASETUKSEN:
         
            1 artikla
            Delegoidun asetuksen (EU) 2018/1229 muutos
            Korvataan delegoidun asetuksen (EU) 2018/1229 42 artikla seuraavasti:
            
               
                  ”42 artikla
                  Voimaantulo
                  Tämä asetus tulee voimaan 1 päivänä helmikuuta 2021.”
               
            
         
         
            2 artikla
            Voimaantulo ja soveltaminen
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 8 päivänä toukokuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 257, 28.8.2014, s. 1.
         
            (2)  Komission delegoitu asetus (EU) 2018/1229, annettu 25 päivänä toukokuuta 2018, Euroopan parlamentin ja neuvoston asetuksen (EU) N:o 909/2014 täydentämisestä toimituskuria koskevilla teknisillä sääntelystandardeilla (EUVL L 230, 13.9.2018, s. 1).
         
            (3)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).